b"\n_START_ARTICLE_\nPubillatge a Sitges\n_START_SECTION_\nActes oficials\n_START_PARAGRAPH_\nActualment el pubillatge s\xe2\x80\x99ha independitzat una mica de la Festa de la Verema respecte als seus inicis, ja que ara, el pubillatge no tan sols es basa en la Festa de la Verema sin\xc3\xb3 qu\xc3\xa8 tamb\xc3\xa9 es vincula amb moltes altres de les tradicions del nostre poble. Per aquest mateix motiu, ha agafat m\xc3\xa9s popularitat entre el jovent del poble i cada any es troben m\xc3\xa9s candidats._NEWLINE_El Pubillatge comen\xc3\xa7a amb la presentaci\xc3\xb3 de cada pubilla i hereu a la seva entitat i al poble, per aix\xc3\xb2 s\xe2\x80\x99organitzen diversos actes entre principis de Juny i finals d\xe2\x80\x99Agost en els que la pubilla i l\xe2\x80\x99hereu sortint passen la banda i la faixa als entrants. Durant la segona quinzena de Setembre, seguint amb la tradici\xc3\xb3, quan totes les entitats ja han presentat als nous candidats, aquests s\xc3\xb3n presentats pels mitjans de comunicaci\xc3\xb3 a tots aquells que segueixin la r\xc3\xa0dio Maricel, llegeixin L\xe2\x80\x99ECO o estiguin al corrent de les xarxes socials com Instagram o Facebook._NEWLINE_A l\xe2\x80\x99endem\xc3\xa0 tots els candidats es reuneixen a l\xe2\x80\x99Ajuntament on s\xc3\xb3n sotmesos a dos ex\xc3\xa0mens sobre: Sitges, la seva historia, la seva gent, l\xe2\x80\x99actualitat i sobre ells mateixos i la relaci\xc3\xb3 que tenen amb la vila i amb el pubillatge; aquest examen consta de dues parts, una escrita i una d\xe2\x80\x99oral. L\xe2\x80\x99examen escrit consta d\xe2\x80\x99unes 20 preguntes tipus test sobre sitges i 5 sobre Catalunya amb les quals avaluen el grau de coneixement sobre la vila, el pubillatge i l\xe2\x80\x99historia de cada candidat i el realitzen en una sala amb la pres\xc3\xa8ncia de tres membres de la presid\xc3\xa8ncia de Foment de Turisme._NEWLINE_La part oral en canvi, es realitza individualment, cada candidat passa a una sala on es troben els representants de cada entitat, les autoritats, un representant de les Bodegues Torres i els integrants de Foment de Turisme. Aquesta part \xc3\xa9s la mateixa que es fa des del 1982 per\xc3\xb2 amb alguna lleu variaci\xc3\xb3. Es fan tres preguntes a cada candidat. La primera la realitza el mateix representant de la entitat del candidat i \xc3\xa9s una pregunta que ja coneix, cada entitat \xc3\xa9s lliure de preguntar el que vulgui, seguidament, la Regidora de Cultura, Tradicions i Festes fa una pregunta sobre la vila i la relaci\xc3\xb3 del candidat amb aquesta i per finalitzar, Foment de Turisme tamb\xc3\xa9 en fa una sobre el candidat i la seva relaci\xc3\xb3 amb el pubillatge. Cada entitat valora amb una puntuaci\xc3\xb3 de l\xe2\x80\x991 al 5 diferents aspectes, com s\xc3\xb3n el domini de la llengua catalana, dots comunicatives, coneixement dels temes exposats, modals i simpatia. En finalitzar l\xe2\x80\x99examen la Penya Barcelonista convida a tots els candidats a un sopar a La Seu._NEWLINE_L'endem\xc3\xa0 \xc3\xa9s la tant esperada Nit de les Pubilles i els Hereus, acte en el que s\xe2\x80\x99acomiada a la Pubilla i l\xe2\x80\x99Hereu sortints i es proclamen els que seran els nous representants de la vila. Aquest acte cada any t\xc3\xa9 lloc en un indret diferent de la vila de Sitges i tothom que ho desitgi pot assistir. En aquest acte tamb\xc3\xa9 assisteixen els integrants del pubillatge de Catalunya com son l\xe2\x80\x99hereu i la pubilla de cada poble i els t\xc3\xadtols nacionals. Durant el sopar, el p\xc3\xbablic pot gaudir de diverses actuacions i al finalitzar el sopar, tots els candidats i candidates s\xc3\xb3n cridats a l\xe2\x80\x99escenari i enmig de molta tensi\xc3\xb3 i il\xc2\xb7lusi\xc3\xb3 s\xc3\xb3n nomenats la Pubilla de Sitges i l\xe2\x80\x99Hereu de Sitges, acomiadant aix\xc3\xad als de l\xe2\x80\x99any anterior. Seguidament es realitza el vals que inaugura el ball, on totes les pubilles ballen amb el seu hereu i les que no en tenen, amb el representant de la seva entitat, comen\xc3\xa7ant aix\xc3\xad un ball que s\xe2\x80\x99allarga fins ben passada la mitjanit._NEWLINE_Uns dies despr\xc3\xa9s de ser ja oficialment pubilles i hereus de la nostra vila arriba santa Tecla, la festa m\xc3\xa9s esperada per tots despr\xc3\xa9s de la Verema. El primer acte, \xc3\xa9s el transport del tabernacle amb santa Tecla des de l'esgl\xc3\xa9sia fins a la casa de la pendonista, lloc on s\xe2\x80\x99exposa la imatge fins al pr\xc3\xb2xim acte._NEWLINE_Tradicionalment, nom\xc3\xa9s les pubilles podien ser les encarregades de portar el tabernacle, per\xc3\xb2 aquest any per primer cop en la historia de Sitges, els Hereus tamb\xc3\xa9 han pogut formar part dels cercaviles transportant el tabernacle de santa Tecla._NEWLINE_Dos dies m\xc3\xa9s tard, per la vig\xc3\xadlia de santa Tecla, \xc3\xa9s la Process\xc3\xb3 C\xc3\xadvica, en la qual, les pubilles i els hereus van a buscar la imatge de Santa Tecla i formen un cercavila acompanyats de tots els balls, gegants i diables. La imatge de Santa Tecla es porta fins a l\xe2\x80\x99esgl\xc3\xa9sia on es fa una petita missa, i despr\xc3\xa9s, el gran castell de focs. A l\xe2\x80\x99endem\xc3\xa0 a les 11 hi ha la missa d\xe2\x80\x99ofici i seguidament la sortida d\xe2\x80\x99ofici, una sortida en la que les Pubilles i Hereus que participin en els balls, poden sortir i fer el cercavila amb aquests i vestits amb el vestit tradicional o veure la sortida des d\xe2\x80\x99un punt privilegiat, el balc\xc3\xb3 de l\xe2\x80\x99ajuntament. I per acabar, el mateix dia per la tarda, l\xe2\x80\x99ultima processo de la festa arriba, des de l\xe2\x80\x99esgl\xc3\xa9sia comen\xc3\xa7a un gran cercavila per tots els carrers de la vila gegants, capgrossos, diables, els balls i santa Tecla portada per les pubilles i els hereus, disposats a rec\xc3\xb3rrer festivament els carrers de la vila fins a arribar un altre cop a l\xe2\x80\x99esgl\xc3\xa9sia on tots els assistents esperen la magnifica entrada de santa Tecla dins l\xe2\x80\x99esgl\xc3\xa9sia per acomiadar aquesta gran festa. At\xc3\xa8s que la festa de santa Tecla s'escau el 23 de setembre, les inclem\xc3\xa8ncies meteorol\xc3\xb2giques han fet que, en m\xc3\xa9s d'una ocasi\xc3\xb3, hagi calgut suspendre alguns d'aquests actes._NEWLINE_Unes setmanes m\xc3\xa9s tard, durant la primera quinzena d\xe2\x80\x99Octubre arriba la Verema, un dels caps de setmana m\xc3\xa9s intensos pel pubillatge, que es desenvolupa de la seg\xc3\xbcent manera:_NEWLINE_Dissabte, a primera hora les pubilles i hereus acudeixen a la Fragata per a inaugurar la mostra de vins, organitzada per Bodegues Torres i Foment de Turisme, durant tot el mat\xc3\xad es realitzen tamb\xc3\xa9 activitats infantils a la pla\xc3\xa7a de la Fragata i per la tarda es realitza la lectura del Preg\xc3\xb3 a c\xc3\xa0rrec d\xe2\x80\x99una personalitat escollida cada any per Bodegues Torres. Seguidament, es degusta una copeta de cava, recordant la Malvasia d\xe2\x80\x99Honor d\xe2\x80\x99anys enrere._NEWLINE_Diumenge pel mat\xc3\xad, les pubilles i els hereus fan un festiu recorregut pels carrers del poble acompanyats pels representants de cada entitat i per la geganta de la pubilla, grallers, timbalers o altres balls o bandes de m\xc3\xbasica. El recorregut finalitza a l\xe2\x80\x99esgl\xc3\xa9sia, on totes les pubilles i hereus participen en el tradicional premsat del primer most amb una premsa ja quasi centen\xc3\xa0ria._NEWLINE_Aquest primer most \xc3\xa9s despr\xc3\xa9s entregat a l'Eucaristia en una missa en honor a la verema, una missa que \xc3\xa9s l'\xc3\xbanic acte realitzat en castell\xc3\xa0. En acabar-la, la comitiva de les autoritats de l'Ajuntament de Sitges, els representants de les bodegues Torres, les pubilles i els hereus i els representants de Foment i els de les entitats, fan l'emblem\xc3\xa0tica baixada de les escales de la Punta per tal presidir el Concurs de Trepitjadors. En acabar el concurs, mentre el jurat puntua els litres de most aconseguit per cada entitat, es pesen la Pubilla i l'Hereu de Sitges, i la bodega patrocinadora els regala el seu pes en ampolles de vi._NEWLINE_Seguidament, el Batlle de Sitges, la Presidenta de Foment, els representants de les Bodegues Torres i la Pubilla i l\xe2\x80\x99Hereu de Sitges inauguren la Font del Vi, que \xc3\xa9s de degustaci\xc3\xb3 gratu\xc3\xafta per a tots els assistents majors d'edat, i que raja cont\xc3\xadnuament fins a les 14:00. Despr\xc3\xa9s del dinar de cloenda de la festa, per la tarda hi ha un concert d'havaneres, amb degustaci\xc3\xb3 de brandi Torres, amb el que es conclou la festa._NEWLINE_El seg\xc3\xbcent acte del pubillatge, un p\xc3\xa8l separat en el temps, es el Ral\xc2\xb7li Internacional de cotxes d'\xc3\xa8poca Barcelona-Sitges, que acostuma a tenir lloc despr\xc3\xa9s del Carnaval, entre mar\xc3\xa7 i abril. Les pubilles i els hereus comencen el dia amb una invitaci\xc3\xb3 a l'Ajuntament de Barcelona per a gaudir de la t\xc3\xadpica xocolatada i, en acabar, s'embarquen en algun dels vehicles antics que desfilen cap a Sitges. Fins fa uns anys, cada pubilla i cada hereu anaven en un dels cotxes d\xe2\x80\x99\xc3\xa8poca que hi participen, per\xc3\xb2 degut a la gran responsabilitat que aix\xc3\xb2 comportava als conductors i la dificultat de l\xe2\x80\x99organitzaci\xc3\xb3, des de ja fa uns anys, nom\xc3\xa9s la Pubilla i l\xe2\x80\x99Hereu de Sitges van en cotxes d\xe2\x80\x99\xc3\xa8poca mentre que, la resta del pubillatge van tots junts en un autob\xc3\xbas tamb\xc3\xa9 d\xe2\x80\x99\xc3\xa8poca. Al arribar a Sitges, fan una petita parada al Port d'Aiguadol\xc3\xa7 on es realitza un petit descans i aix\xc3\xad es reagrupen tots els cotxes. A les 13h aproximadament, es posen en marxa pels carrers m\xc3\xa9s c\xc3\xa8ntrics de la vila fins a arribar a la fragata i estacionar-los perqu\xc3\xa8 la gent els pugui veure. Per a concloure l\xe2\x80\x99acte, tots els participants acudeixen a un festiu dinar._NEWLINE_A continuaci\xc3\xb3 venen tres petits actes, no gaire multitudinaris, per\xc3\xb2 no per aix\xc3\xb2 menys importants. El primer \xc3\xa9s la cantada de caramelles a la pla\xc3\xa7a de l\xe2\x80\x99Ajuntament, on les pubilles i els hereus estan convidats a gaudir de la cantada de caramelles dels tres grups de Caramelles de la Vila des del balc\xc3\xb3 de l\xe2\x80\x99Ajuntament. El segon \xc3\xa9s per Sant Jordi quan, els hereus i les pubilles, fan una petita desfilada per totes les paradetes del Passeig de la Ribera amb motiu de la Diada de Sant Jordi i despr\xc3\xa9s acudeixen al concert que s\xe2\x80\x99organitza sota l\xe2\x80\x99est\xc3\xa0tua de El Greco, i l\xe2\x80\x99\xc3\xbaltim \xc3\xa9s la Festivitat de la Trinitat, aquesta festa es celebra a l\xe2\x80\x99Ermita de la Trinitat on s\xe2\x80\x99hi fa una missa en honor a la Sant\xc3\xadssima Trinitat i seguidament una ballada de sardanes._NEWLINE_Passats aquests tres actes arriba el Corpus Christi, aquesta festivitat cau aproximadament en la segona quinzena de juny i comen\xc3\xa7a amb la lectura del Preg\xc3\xb3 del Corpus, aquesta es fa als Jardins de la Societat Recreativa El Retiro i \xc3\xa9s oberta a tothom que vulgui delectar-se amb les paraules dels pregoners o pregoneres. A l\xe2\x80\x99endem\xc3\xa0 es fa la Missa solemne en honor al Sant\xc3\xadssim Sagrament i seguidament la Process\xc3\xb3 solemne del Corpus en la que els hereus i les pubilles acompanyen al Sant\xc3\xadssim Sagrament juntament amb les tres parelles de gegants de la vila, l\xe2\x80\x99\xc3\xa0liga i el drac, la comitiva eclesi\xc3\xa0stica, les nenes i els nens de la vila i totes aquelles persones que s\xe2\x80\x99hi vulguin afegir. Uns dies m\xc3\xa9s tard arriba la cloenda del Corpus, tamb\xc3\xa9 es fa als Jardins de El Retiro i en aquest acte es realitzar\xc3\xa0 el repartiment de premis i la cloenda del Corpus. Al finalitzar aquest acte, tots els assistents que ho desitgin estan convidats a realitzar l\xe2\x80\x99ofrena de clavells a la Mare de D\xc3\xa9u del Vinyet a l\xe2\x80\x99Ermita de la Mare de D\xc3\xa9u del Vinyet._NEWLINE_Entre el Corpus i la seg\xc3\xbcent festa important, Festa Major, hi ha alguns petits actes com la festa de la poesia en la que les pubilles i els hereus participen en l\xe2\x80\x99arribada dels poetes i els acompanyen en el reu recorregut per la vila, l\xe2\x80\x99Aplec a campd\xc3\xa0sens en el que es fa la Santa Missa a la Capella de Campd\xc3\xa0sens i en acabar es fa un esmorzar de germanor a Can Llu\xc3\xa7\xc3\xa0. Tamb\xc3\xa9 trobem la Festivitat de la Mare de D\xc3\xa9u del Carme en la que despr\xc3\xa9s de la missa en honor als pescadors i a la Mare de D\xc3\xa9u del Carme es realitza una process\xc3\xb3 en barca per la costa de la vila. Durant la process\xc3\xb3 es llancen flors al mar en record als difunts pescadors, en acabar la process\xc3\xb3 hi ha una cantada d\xe2\x80\x99havaneres al port i es fa la tradicional hissada de la bandera. La Festivitat de la Mare de D\xc3\xa9u del Vinyet \xc3\xa9s a principis d\xe2\x80\x99Agost i en aquesta es fa una missa en honor a la Mare de D\xc3\xa9u del Vinyet i en acabar s\xe2\x80\x99ofereix un petit refrigeri a c\xc3\xa0rrec dels administradors de l\xe2\x80\x99Ermita._NEWLINE_Per concloure amb aquesta llarga llista d\xe2\x80\x99actes arriba Festa Major, la m\xc3\xa9s temuda per pubilles i hereus al ser la \xc3\xbaltima del seu any de pubillatge. El dia 24 d\xe2\x80\x99agost a les 19h en l\xe2\x80\x99\xc3\xbaltima Process\xc3\xb3 en honor a Sant Bartomeu, les pubilles i els hereus acompanyen a Sant Bartomeu, Patr\xc3\xb3 de Sitges, les autoritats i tots els balls i b\xc3\xa8sties i entremesos pels carrers de la vila. En acabar i despr\xc3\xa9s de l\xe2\x80\x99entrada del sant a l\xe2\x80\x99esgl\xc3\xa9sia, \xc3\xa9s la ballada final de les b\xc3\xa8sties i els gegants, que gaudeixen des del balc\xc3\xb3 de l\xe2\x80\x99Ajuntament i per tal d\xe2\x80\x99acomiadar la festa despr\xc3\xa9s hi ha un refrigeri a la Sala de juntes de l\xe2\x80\x99Ajuntament.\n_START_SECTION_\nActes extraoficials\n_START_PARAGRAPH_\nDins l\xe2\x80\x99any del Pubillatge no nom\xc3\xa9s trobem les sortides oficials que s\xc3\xb3n les organitzades per l\xe2\x80\x99ajuntament, foment de turisme o qualsevol entitat vinculada amb el Pubillatge. La majoria d\xe2\x80\x99actes extraoficials estan organitzats per a enriquir la cultura de les pubilles amb temes relacionats amb la vila o amb Catalunya, tot i aix\xc3\xad, moltes vegades trobem actes en els que hi participen perqu\xc3\xa8 alguna entitat del poble ho demana o per ocasions especials. D\xe2\x80\x99aquestes sortides n\xe2\x80\x99hi ha unes quantes que cada any es fan i d\xe2\x80\x99altres que s\xc3\xb3n puntuals o proves que, si no funcionen be, no es tornen a repetir._NEWLINE_Alguns d\xe2\x80\x99aquests actes s\xc3\xb3n la Cavalcada dels Reis Mags d\xe2\x80\x99Orient de Sitges, organitzada per la Comissi\xc3\xb3 de Reis de Sitges, en aquest acte els hereus i les pubilles s\xc3\xb3n convidats a participar en la Cavalcada com a comitiva dels Reis d\xe2\x80\x99Orient, en aquest cas sense anar vestits amb els vestits tradicionals sin\xc3\xb3 en un petit grup en el que van recollint les cartes dels infants dels balcons amb unes escales. Tamb\xc3\xa9 trobem la Trobada de gegants de les Cases Noves un acte, organitzat pels Geganters de la Vall, en el que pubilles i hereus estan convidats a participar activament._NEWLINE_Unes de les sortides que es fan cada any s\xc3\xb3n les visites a les Bodegues Torres i a les Caves Pere Ventura. Les Bodegues Torres s\xc3\xb3n les m\xc3\xa9s visitades cada any per les pubilles i els hereus, aix\xc3\xb2 es degut a la gran connexi\xc3\xb3 que hi ha entre el Pubillatge i la Verema, com a pubilles i hereus, un detall molt important \xc3\xa9s el vi, ja que, en la majoria d\xe2\x80\x99actes sempre s\xe2\x80\x99ofereix una copa als assistents i com a representants de la festa de la Verema, saber-lo apreciar \xc3\xa9s un detall que els organitzadors dels actes aprecien molt. Les Bodegues Torres ofereixen aquesta visita perqu\xc3\xa8 patrocinen la Verema. En aquesta visita, expliquen tot el proc\xc3\xa9s de com es fa el vi, tant blanc com negre i tamb\xc3\xa9 el brandi i altres begudes de la mateixa marca, es fa un recorregut per les instal\xc2\xb7lacions i s\xe2\x80\x99acaba amb un petit tast de vi en el que poder apreciar les difer\xc3\xa8ncies de com han estat elaborats, fermentats i envellits. Per altra banda trobem les Caves Pere Ventura, un gran elaborador de cava de Sant Sadurn\xc3\xad d\xe2\x80\x99Anoia. Aquesta visita fa pocs anys que s\xe2\x80\x99ofereix, per\xc3\xb2 tot i aix\xc3\xad, serveix per a enriquir els coneixements de les pubilles i els hereus sobre els productes de la nostra terra._NEWLINE_Cada any tamb\xc3\xa9 es fa la ja tradicional visita a Montserrat, en aquesta sortida les pubilles i els hereus, vestits amb el vestit tradicional, es dirigeixen de Sitges a Montserrat acompanyats dels membres de Foment de Turisme. Un cop all\xc3\xa0 fan una visita per la muntanya i l\xe2\x80\x99esgl\xc3\xa9sia i una ofrena a la Mare de D\xc3\xa9u de Montserrat en nom de Foment de Sitges i dels seus hereus i pubilles. Amb aquesta sortida es pret\xc3\xa9n ampliar tamb\xc3\xa9 el coneixement de pubilles i hereus sobre els indrets m\xc3\xa9s importants de Catalunya._NEWLINE_Des de fa pocs anys, s\xe2\x80\x99han comen\xc3\xa7at a fer visites guiades als Museus de Sitges, al Maricel de Mar i al Cau Ferret, aquests museus conformen el Consorci del Patrimoni de Sitges. Aquesta visita est\xc3\xa0 pensada per realitzar-se durant les primeres setmanes de setembre, abans de l\xe2\x80\x99examen de les pubilles i els hereus, per tal que puguin con\xc3\xa8ixer i enriquir-se d\xe2\x80\x99una manera m\xc3\xa9s interessant sobre l\xe2\x80\x99art, la cultura i la hist\xc3\xb2ria de la vila de Sitges. Aquesta visita, al fer-se abans de la Nit de les Pubilles, sempre es va vestit de carrer i amb la banda o la faixa._NEWLINE_Uns altres actes amb participaci\xc3\xb3 dels hereus i les pubilles s\xc3\xb3n les festes del Pilar i l'arribada del Ti\xc3\xb3 de Nadal a Sitges._NEWLINE_Sitges, des del 1991, est\xc3\xa0 agermanat amb Andorra de Terol, a rel d'una nombrosa col\xc3\xb2nia d'andorrans que es van establir a la poblaci\xc3\xb3 garrafenca. Aquests sitgetans nascuts a l'Arag\xc3\xb3, i els seus descendents celebren la festa de la Mare de D\xc3\xa9u del Pilar, cada 12 d'octubre, en actes p\xc3\xbablics. Depenent de les possibilitats del grup organitzador, es porta una Rondalla aragonesa que fa exhibicions de cant i ball de jotes i il\xc2\xb7lustra la Missa Baturra que es fa a l'esgl\xc3\xa9sia parroquial._NEWLINE_La festa del Caga Ti\xc3\xb3, que es fa en el per\xc3\xadode pre-nadalenc i s'adre\xc3\xa7a als infants sitgetans, comen\xc3\xa7a amb l'arribada del Ti\xc3\xb3 a la poblaci\xc3\xb3, on fa entrada acompanyat per les pubilles i els hereus. La comitiva recorre els carrers de la vila fins a acabar al vest\xc3\xadbul de l'Ajuntament, on la mainada pot fer cagar el ti\xc3\xb3."